贈圓通訥禪師
作者：郭祥正
朝代：宋

paragraphs: 禪師古豪英，識之恨已晚。
浩氣雖自充，靈標固天產。
瓊枝玉府秀，春波鏡湖滿。
妙趣玄中玄，高談簡復簡。
痊予萬古病，金刀刮昏眼。
朗如秋月明，不害浮雲生。
始知金仙教，六幽同一情。
一情亦何有，紛紛逐妍醜。
遂令世上人，浮沉嗟白首。
我願卿相知，薦師爲國師。
一言了萬化，堯舜誠無爲。
逢時揚至道，曠劫開羣迷。
儒佛實皆聖，胡爲相是非。
本亡末愈弱，行僞言空持。
嗚呼可奈何，師也予同歸。